《送仲至长乐帅幕》
宋代·韩淲

文笔擅名第，当置台馆中。不合大雅尚，天怒令诗穷。

昔年弄水亭，一见知不同。继而灵山阳，示我所作工。

岂期江海上，浩然复相从。小篇清且丽，大篇疏而通。

尚友梅都官，不但杨陆翁。和平事淡泊，志意惊盲聋。

时时写几句，岂只凡马空。又喜富收拾，锦绣纷青红。

决定得名世，挽回正始风。岑岑闽岭山，连帅鼓角雄。

幕府少为贫，因与了事功。地煖罕霜雪，榕阴荔枝丛。

不妨资食啖，閒游佛老宫。万一遇真隐，识赏无匆匆。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。